### NN 69/2017 (14.7.2017.), Statut političke stranke Promijenimo Hrvatsku

POLITIČKE STRANKE

1656

Na temelju članka 6. Ustava Republike Hrvatske (Narodne novine br. 56/90, 135/97, 8/98 – pročišćeni tekst, 113/00, 124/00 – pročišćeni tekst, 28/01, 76/10, 85/10 – pročišćeni tekst, 05/14) i članka 10. Zakona o političkim strankama (»Narodne novine« 76/93, 111/96, 164/98, 36/01), Osnivački sabor političke stranke Promijenimo Hrvatsku, na svojem zasjedanju održanom 2. srpnja 2016. godine, donio je

STATUT

POLITIČKE STRANKE PROMIJENIMO HRVATSKU

Temeljne odredbe, ciljevi i način djelovanja

Članak 1.

(1) Naziv Stranke jest: Promijenimo Hrvatsku

(2) Skraćeni naziv Stranke jest: PH

(3) Sjedište Stranke je u Zagrebu.

Članak 2.

Temeljna načela djelovanja stranke su:

(1) Poštivati svakog čovjeka, njegovo dostojanstvo, prava i slobodu, neovisno o njegovoj etničkoj i vjerskoj pripadnosti, svjetonazoru, dobi, spolu, spolnoj orijentaciji, političkom uvjerenju i socijalnom položaju.

(2) Hrvatska treba biti država u kojoj će svaki građanin imati zajamčena prava na dostojanstvenu i odgovarajuću zdravstvenu zaštitu, obrazovanje i socijalnu skrb.

(3) Odgovorne funkcije neće moći obnašati oni koji su pravomoćno osuđeni za bilo koji oblik kriminala i drugih protuzakonitih aktivnosti.

(4) Domovinski rat je najsvjetliji dio naše ukupne, a posebice novije povijesti a prema hrvatskim braniteljima ćemo se odnositi s poštovanjem i zahvalnošću.

(5) U promjeni hrvatske stvarnosti i izgradnji bogatijeg i sretnijeg društva trebaju sudjelovati svi njezini građani, bez obzira na vjeru, nacionalnu pripadnost, spol i rasu i moraju imati ista prava kako pred zakonom tako i iste mogućnosti u svome samoostvarenju

(6) Obitelj je temeljna stanica hrvatskog društva u kojoj se odvijaju najvažniji procesi u odgoju i razvoju svake osobe. Brak je isključivo zajednica muškarca i žene.

(7) Rad i život od rezultata rada jedna je od temeljnih vrijednosti i preduvjet stvaralaštva, zdravog razvoja i formiranja ispravnog odnosa prema životu. Rad je danas obezvrijeđen, a bogaćenje preko noći popularizirano i nameće se mladeži kao poželjan i uspješan obrazac života.

Članak 3.

PH je pravna osoba, registrirana pri Ministarstvu uprave, koja ima svoj žiro-račun i devizni račun, a u pravnom prometu s trećima za preuzete obveze odgovara svojim sredstvima, odnosno imovinom.

Članak 4.

(1) PH djeluje na području Republike Hrvatske.

(2) PH može djelovati i u inozemstvu, u skladu s odlukom tijela udruge, a u skladu sa zakonom i u okvirima pravnog poretka države u kojoj djeluje.

Članak 5.

(1) PH predstavlja i zastupa njezin predsjednik.

(2) Predsjednik može ovlastiti i druge osobe da predstavljaju i zastupaju PH, u skladu s odredbama Statuta.

(3) U slučaju privremene spriječenosti predsjednika, PH predstavlja i zastupa potpredsjednik PH, po odluci koju donosi Predsjedništvo PH.

Članak 6.

(1) PH imaj svoj pečat, znak i zastavu.

(2) Pečat PH okruglog je oblika, promjera 30 mm, s tekstom Promijenimo Hrvatsku, koji prati rub pečata. U sredini se nalazi logo stranke.

(3) Pečat su ovlaštene koristiti osobe ovlaštene za zastupanje Stranke, a čuva ga Tajnik Stranke.

(4) Pečate imaju i ustrojstveni oblici PH. Pečat ustrojstvenog oblika istovjetan je pečatu PH, s tim što u drugom redu teksta stoji naziv ustrojstvenog oblika.

(5) Znak PROMIJENIMO HRVATSKU plave je boje, a s lijeve strane nalaze se dva šiljasta trokuta crvene boje koja se spajaju, a na dnu su dva romba. Veći i manji.

(6) Zastava je pravokutnog oblika na čijoj površini se nalazi znak PROMIJENIMO HRVATSKU iz stavka 5. ovog članka.

Članak 7.

(1) PH je samostalna politička stranka i djeluje u skladu sa svojim temeljnim odrednicama, smjernicama i odlukama svojih ovlaštenih tijela.

(2) PH se može učlaniti u domaće i međunarodne udruge ili organizacije, odnosno sudjelovati u osnivanju takvih udruga ili organizacija.

(3) Odluku o prestanku rada PH ili o njezinom stapanju s drugim političkim strankama odluku donosi Sabor PH.

Članak 8.

(1) Rad PH i svih njezinih tijela je javan. Javnost rada osigurava se održavanjem javnih sjednica, objavama informacija i priopćenja putem javnih pisanih i elektroničkih medija te putem vlastite web-
 -stranice.

(2) Tijela PH mogu svojom odlukom isključiti javnost sa sjednica te odlučiti da se pojedini podaci i isprave čije bi javno objavljivanje moglo štetiti interesima Stranke ili njenih članova ne objavljuju.

Članak 9.

PH može radi ostvarivanja svojih političkih ciljeva stjecati prihode od imovine u svojem vlasništvu, članarine, izdavačke djelatnosti, dobrovoljnih priloga (donacija), prodaje propagandnog materijala, organiziranja stranačkih manifestacija te iz drugih zakonom dopuštenih izvora.

Članstvo

Članak 10.

Početak i prestanak članstva u PH regulirani su ovim Statutom i Pravilnikom o članstvu, koji donosi Predsjedništvo.

Članak 11.

(1) Članom PH može postati svaki punoljetan, poslovno sposoban državljanin Republike Hrvatske, koji prihvaća Statut i Program PH.

(2) Članom PH postaje se potpisom pristupnice i upisom u registar članstva PH. Odluku o prijemu u članstvo donosi Tajnik PH.

(3) Registar članstva vodi Tajnik PH, Registar članstva se vodi pri sjedištu PH.

Članak 12.

(1) Članstvo u PH prestaje:

• istupom

• kršenjem odredbi Pravilnika o članstvu

• isključenjem iz PH

• gubitkom poslovne sposobnosti

• smrću.

(2) Član može biti isključen iz članstva ako prekrši odredbe Statuta ili ugrozi interese PH ili prouzroči ozbiljnu štetu PH i njenom članstvu. Odluku o isključenju donosi Predsjedništvo na prijedlog Predsjednika ili Tajnika stranke. Na odluku Predsjedništva član ima pravo žalbe, koja se izjavljuje Glavnom odboru, a predaje Predsjedništvu u roku od 15 dana od dana zaprimanja odluke. Glavni odbor o žalbi mora odlučiti u roku od 90 dana od dana zaprimanja žalbe. Odluka Glavnog odbora je konačna.

(3) Svaki prestanak članstva upisuje se u registar članstva PH.

Prava i dužnosti članova

Članak 13.

(1) Svaki član PH pripada jednom od ogranaka, prema mjestu stanovanja.

(2) U ogranku članovi PH ostvaruju svoja prava i ispunjavaju svoje dužnosti.

(3) U slučaju preseljenja iz mjesta stanovanja, član se odjavljuje u matičnom ogranku PH, a nakon prijave promjene u evidenciji članstva, prijavljuje se ogranku novog mjesta stanovanja i uključuje u njegov rad.

Članak 14.

Član PH ima pravo:

• sudjelovati u radu, biti kandidiran te birati i biti biran u sva stranačka tijela, iznositi prijedloge, mišljenja i prigovore na rad PH i njezinih tijela;

• sudjelovati u odlučivanju, biti obaviješten o svim stavovima i odlukama PH.

Članak 15.

Član PH dužan je:

• promicati Program PH i zalagati se za njegovo oživotvorenje;

• pridržavati se odredaba Statuta;

• provoditi odluke tijela PH, pri čemu je mjerodavna odluka višeg tijela;

• zalagati se za interese PH i čuvati njezin ugled;

Unutarnja organizacija stranke

Članak 16.

(1) PH je organizirana teritorijalno i funkcionalno.

(2) Teritorijalnu organizaciju PH čine:

• ogranci;

• županijske organizacije.

Teritorijalna organizacija – ogranak

Članak 17.

(1) Ogranak je temeljna organizacijska jedinica PH.

(2) Za osnivanje ogranka PH potrebno je 7 (sedam) članova PH.

(3) Ogranak se osniva za područje općine ili grada.

(4) Na području Grada Zagreba ogranak se, u pravilu, osniva na području gradske četvrti.

Članak 18.

Ogranci promiču i oživotvoruju politiku PH, neposrednim djelovanjem svojih članova u različitim oblicima okupljanja i djelovanja građana, te zagovaraju interese općine odnosno grada u kojima djeluju, a posebno u predstavničkim i izvršnim tijelima vlasti.

Članak 19.

(1) Ogranci djeluju sukladno političkim načelima PH sadržanim u Programu, Statutu, deklaracijama i odlukama viših tijela PH.

(2) Ogranci samostalno odlučuju o međustranačkim dogovorima o suradnji i zajedničkim nastupima na izborima u svojoj općini odnosno gradu, u skladu s općom politikom PH.

(3) Ogranci određuju kandidate za izbore u predstavnička tijela općine, odnosno grada te daju prijedloge kandidata za predstavnička tijela na ostalim razinama, usko surađujući po tim pitanjima s višim tijelima PH.

Članak 20.

(1) Ogranak PH ima ova tijela:

• Skupštinu;

• Predsjedništvo;

(2) Ogranci PH mogu osnivati i druga tijela, ako to nije u suprotnosti sa Statutom.

Članak 21.

(1) Skupština je najviše programsko i izborno tijelo ogranka.

(2) Osnivačku skupštinu ogranka čini najmanje 7 (sedam) članova PH.

Članak 22.

Nadležnosti Skupštine ogranka su sljedeće:

• suglasno općim političkim načelima, sadržanim u Programu, Statutu i drugim dokumentima PH, utvrđuje ciljeve djelovanja i donosi program rada ogranka za razdoblje između dviju skupština;

• bira i razrješava:

• predsjednika ogranka;

• potpredsjendika ogranka;

• 3 (tri) člana predsjedništva ogranka;

• donosi Poslovnik o radu;

• obavlja druge poslove predviđene Statutom.

Članak 23.

(1) Sjednice Skupštine ogranka održavaju se po potrebi, a najmanje jedanput u dvije godine.

(2) Sjednice Skupštine ogranka saziva i njima predsjedava predsjednik ogranka.

Članak 24.

(1) Na sjednicu Skupštine ogranka obavezno se pozivaju svi članovi ogranka.

(2) Pozivi se šalju u pisanom obliku, najmanje 3 (tri) dana prije održavanja Skupštine, s točno naznačenim mjestom i vremenom održavanja, te s predloženim dnevnim redom.

Članak 25.

(1) Predsjednik ogranka je izvršno-političko tijelo ogranka PH.

(2) Predsjednik ogranka obavlja sljedeće zadatke:

• predstavlja ogranak;

• organizira političko djelovanje ogranka, u skladu s Programom i Statutom;

• potiče političku djelatnost, radi na organiziranju ogranka, brine se za materijalna i financijska dobra, potiče izvršavanje zadaća;

• obavlja i druge poslove predviđene Statutom.

(3) Za obavljanje pojedinih poslova predsjednik može zadužiti bilo kojeg člana ogranka.

Članak 26.

(1) Predsjedništvo ogranka je izvršno političko-tijelo ogranka PH.

(2) Predsjedništvo ogranka čine:

• predsjednik;

• potpredsjednik;

• 3 (tri) člana koja bira Skupština ogranka.

(3) Članovi Predsjedništva, na prijedlog predsjednika ogranka između sebe biraju tajnika.

(4) Sjednice predsjedništva ogranka saziva predsjednik ogranka, koji im i predsjedava.

(5) Predsjednik ogranka može pisanim putem ovlastiti podpredsjednika da ga zamjenjuje u slučaju spriječenosti.

Članak 27.

Predsjedništvo ogranka PH:

• organizira provođenje politike PH i izvršenje programa ogranka;

• provodi odluke Skupštine ogranka;

• potiče omasovljenje članstva;

• analizira i zauzima stajališta o aktualnim političkim pitanjima na području svog djelovanja;

• predlaže kandidate za gradonačelnika, načelnika općine i predsjednika vijeća gradske četvrti kao i njihove zamjenike;

• donosi odluku o predizbornim i postizbornim koalicijama na razini grada, općine i vijeća gradske četvrti;

• predlaže višim tijelima kandidate za izbor u predstavnička tijela na svim razinama kao i kandidate i za tijela Stranke;

• organizira predizborne aktivnosti;

• potiče i organizira promotivne aktivnosti;

• vodi tekuće poslove;

• donosi Poslovnik o radu

• obavlja i druge poslove utvrđene Statutom.

Teritorijalna organizacija – županijska organizacija

Članak 28.

(1) Županijska organizacija PH ustrojava se na području županije, sukladno administrativno-teritorijalnoj podjeli Republike Hrvatske.

(2) Županijsku organizaciju PH čine predstavnici najmanje 3 (tri) ogranaka na području županije.

Članak 29.

Županijska organizacija PH promiče i oživotvoruje politiku PH, usklađuje djelovanje ogranaka na svom području i zagovara posebne interese županije u kojoj djeluje, preko svojih predstavnika predstavničkim i izvršnim tijelima vlasti.

Članak 30.

(1) Županijska organizacija PH dužna je djelovati sukladno općim političkim načelima PH, sadržanim u Programu, Statutu, deklaracijama i odlukama središnjih tijela.

(2) U skladu s načelima iz prethodnog stavka, županijska organizacija PH samostalno odlučuje o oblicima i načinu suradnje s drugim političkim strankama koje djeluju na njenom području.

Članak 31.

(1) Tijela županijske organizacije su:

• Županijska skupština;

• Predsjedništvo.

(2) Županijska organizacija PH može osnivati i druga tijela, ako to nije u suprotnosti sa Statutom.

Članak 32.

(1) Županijska skupština najviše je programsko i izborno tijelo PH za područje županije.

(2) Županijsku skupštinu čine:

• predsjednik, koji je ujedno i predsjednik županijske organizacije PH;

• potpredsjednik županijske organizacije PH;

• predsjednici ogranaka s područja županijske organizacije;

• povjerenici za ogranke s područja županijske organizacije;

(3) Nadležnosti županijske skupštine su sljedeće:

• suglasno općim političkim načelima, sadržanim u Programu, Statutu i drugim dokumentima PH, utvrđuje ciljeve djelovanja i donosi program rada županijske organizacije za razdoblje između dviju skupština;

• glasovanjem bira i razrješava:

a) predsjednika županijske organizacije;

b) potpredsjednika županijske organizacije;

c) tri člana predsjedništva županijske organizacije;

• donosi Poslovnik o radu;

• obavlja druge poslove predviđene Statutom.

(4) Sjednice županijske skupštine održavaju se najmanje jednom godišnje.

Članak 33.

Ovlaštenja županijske skupštine su sljedeća:

• suglasno općim političkim načelima PH, utvrđuje ciljeve na razini županije koje županijska organizacija, djelovanjem svojih ogranaka, treba oživotvoriti;

• koordinira rad ogranaka i potiče formiranje novih te omasovljenje članstva;

• u cilju unapređivanja rada ogranaka, županijska skupština može osnivati koordinacijska tijela čiji se sastav, ovlaštenja i način rada određuju Poslovnikom županijske skupštine;

• iz svog sastava bira predsjednika županijske organizacije i potpredsjednika županijske organizacije;

• na prijedlog novoizabranog predsjednika županijske organizacije, bira tajnika županijske organizacije PH;

• predlaže kandidate za zastupnike u Hrvatskom saboru koji se određuju biranjem članstva županijske organizacije na koju se kandidati odnose za svaku izbornu jedinicu;

• predlaže kandidate za župana i gradonačelnika grada Zagreba;

• predlaže predizborne i postizborne koalicije na razini županije i grada Zagreba;

• predlaže i izabire kandidate za vijećnike u županijskoj skupštini, kao i njegove zamjenike;

• organizira predizborne aktivnosti na razini županije;

• organizira promotivne aktivnosti PH (tribine, manifestacije, medijske nastupe i sl.);

• donosi Poslovnik o radu;

• obavlja druge poslove utvrđene Statutom.

Članak 34.

(1) Predsjedništvo županijske organizacije čine predsjednik, potpredsjednik i tri člana koje bira županijska skupština.

Predsjedništvo je izvršno-političko tijelo županijske organizacije PH. Predsjednik upravlja radom županijske organizacije.

Predsjednik upravlja radom predsjedništva i cjelokupnom županijskom organizacijom.

(2) Predsjednik županijske organizacije PH obavlja sljedeće zadatke:

• predstavlja županijsku organizaciju;

• organizira političko djelovanje županijske organizacije, u skladu s Programom i Statutom;

• potiče političku djelatnost, radi na organiziranju županijske organizacije, brine se za materijalna i financijska dobra, potiče izvršavanje zadaća tijela županijske organizacije;

• imenuje povjerenike u skladu sa Statutom;

• obavlja i druge poslove predviđene Statutom.

(3) Za obavljanje pojedinih poslova predsjednik može zadužiti bilo kojeg člana predsjedništva županijske organizacije.

Povjerenik

Članak 35.

(1) Ako na nekom području ne postoji ogranak, Predsjednik županijske organizacije za to će područje imenovati povjerenika sa zadaćom da aktivira članstvo i obavi Statutom predviđenu proceduru za osnivanje, odnosno obnovu ogranka.

(2) Ukoliko u pojedinoj županiji, sukladno administrativno-teritorijalnoj podjeli RH, ne postoji županijska organizacija, Predsjedništvo PH imenovat će povjerenika.

(3) Rok za uspostavu ogranka, odnosno županijske organizacije, je 6 (šest) mjeseci od dana imenovanja povjerenika, a protekom tog roka pokreće se postupak ponovnog imenovanja povjerenika.

Središnja tijela PH

Članak 36.

Središnja tijela Stranke su:

• Sabor PH;

• Glavni odbor PH;

• Predsjedništvo;

• Predsjednik;

• Tajnik;

• Nadzorni odbor.

Sabor PH

Članak 37.

(1) Sabor je najviše programsko, statutarno i izborno tijelo PH.

(2) Sabor PH čine svi članovi dok njihov broj ne premaši 200 a nakon toga je čine:

1. a) Članovi po funkciji:

• predsjednici županijskih organizacija;

• članovi Glavnih tijela PH.

1. b) Izabrani članovi:

• Predstavnici županijskih organizacija izabranih na način da županijska organizacija bira jednog predstavnika na svakih započetih 10 (deset) članova, počevši od broja 10 (deset).

Članak 38.

Sabor PH obavlja sljedeće poslove:

• ustanovljuje opću politiku PH;

• donosi Program, programske dokumente i Statut te njegove izmjene i dopune;

• razmatra i ocjenjuje cjelokupno djelovanje PH;

• donosi Poslovnik o radu te odluke i druge akte iz svoje nadležnosti;

• bira i razrješava 3 (tri) člana Nadzornog odbora PH;

• izabire 8 (osam) članova Glavnog odbora;

• donosi odluku o prestanku rada PH;

• obavlja i druge poslove utvrđene Statutom.

Članak 39.

(1) Sjednicu Sabora PH saziva Predsjednik temeljem odluke Predsjedništva. Sjednicom predsjeda, do izbora radnog predsjedništva, Predsjednik PH.

(2) Odluka o sazivanju Sabora sadrži datum i vrijeme održavanja, sastav Sabora te prijedlog dnevnog reda.

(3) Izborna sjednica Sabora koja je ujedno i redovna održava se svake četiri godine. Prema potrebi mogu se održavati tematske sjednice Sabora PH.

(4) Izvanredna sjednica Sabora PH može se sazvati i na pisani zahtjev najmanje 25% članova PH, u roku od 30 dana od dana zaprimanja zahtjeva. Pisani zahtjev mora sadržavati prijedlog dnevnog reda, a ako se ne sazove u tom roku sazvat će je predlagači.

Glavni odbor PH

Članak 40.

(1) Glavni odbor PH najviše je političko i programsko tijelo PH između dvaju Sabora PH. Glavni odbor čini predsjednik iz svake županijske organizacije, članovi Predsjedništva i 8 (osam) članova izabranih na Saboru PH-a i saborski zastupnici u Hrvatskom saboru iz redova PH.

(2) Na prvoj sjednici Glavnog odbora, koju saziva predsjednik PH Glavni odbor bira predsjednika i potpredsjednika Glavnog odbora.

(3) Rad Glavnog odbora uređuje se Poslovnikom Glavnog odbora koji se usvaja na prvoj sjednici.

Članak 41.

(1) Ovlaštenja Glavnog odbora PH su sljedeća:

• na osnovi Temeljnih odredbi PH, Statuta PH te programskih dokumenata donosi odluke i zaključke te daje preporuke predsjedniku PH i Predsjedništvu PH;

• raspravlja o izvješću predsjednika PH i odlučuje o njegovu prihvaćanju;

• donosi prijedloge dokumenata za Sabor PH;

• Na prijedlog Predsjednika PH bira Tajnika PH;

• odlučuje o povezivanju PH s drugim političkim ili nepolitičkim organizacijama te učlanjivanju PH u međunarodne političke i nepolitičke organizacije;

• donosi odluku o predizbornom i postizbornom koaliranju na državnoj razini.

• predlaže kandidate za zastupnike u Hrvatskom saboru.

• predlaže i bira kandidate za članove Vlade i kandidate za Europski parlament;

• određuje način kandidiranja i postupak biranja za tijela PH, kad to nije određeno Statutom;

• utvrđuje prijedlog izmjena i dopuna Statuta;

• određuje uvjete i mjerila za dodjeljivanje priznanja pojedincima, tijelima te pravnim i drugim osobama za osobit doprinos radu PH-a, donosi odluke o počasnim članovima PH;

• daje autentično tumačenje odredbi Statuta PH;

• obavlja i druge poslove predviđene Statutom i drugim aktima.

(2) Kooptira članove Glavnog odbora PH, do maksimalno 1/3 izabranih članova, za slučaj da neki od izabranih članova Glavnog odbora prestane obnašati svoju dužnost iz bilo kojeg razloga. Kooptirani član vrši dužnost člana Glavnog odbora do izbora i ima sva prava izabranog člana.

Članak 42.

(1) Glavni odbor PH zasjeda najmanje jedanput godišnje, a sjednice saziva predsjednik Glavnog odbora.

(2) Predsjednik Glavnog odbora PH može pozvati istaknute stručnjake i javne djelatnike da sudjeluju u radu Glavnog odbora PH.

Predsjedništvo

Članak 43.

(1) Predsjedništvo je najviše upravno-političko tijelo PH.

(2) Predsjedništvo PH čine:

• Predsjednik;

• potpredsjednik;

• tajnik;

• šest članova.

(3) Sve članove Predsjedništva, osim tajnika bira Sabor PH.

(4) Sjednice Predsjedništva saziva Predsjednik PH a u slučaju spriječenosti Predsjednika, potpredsjednik PH.

(5) Odluke Predsjedništva obvezuju sva niža tijela PH.

Članak 44.

Ovlaštenja Predsjedništva PH su sljedeća:

• utvrđuje programske smjernice za pojedina područja političkog, ekonomskog i društvenog života;

• odlučuje o suradnji i članstvu PH u međunarodnim političkim ili nepolitičkim organizacijama;

• donosi pravilnike na temelju Statuta;

• usvaja program rada, financijski plan i završni račun za pojedinu godinu;

• donosi odluku o osnivanju ustrojstvenih oblika PH;

• donosi odluku o promjeni adrese sjedišta PH;

• provodi odluke Sabora PH;

• koordinira rad županijskih organizacija na provođenju politike i Programa PH;

• analizira i zauzima stajališta o aktualnim političkim pitanjima;

• osmišljava i organizira provođenje političkih i poslovnih aktivnosti PHi;

• na prijedlog Predsjednika PH donosi odluku raspuštanju ogranka, odnosno županijske organizacije i imenovanju povjerenika;

• u slučaju da Predsjednik prestane obnašati svoju dužnost, imenuje vršitelja dužnosti Predsjednika do sljedećeg izbornog Sabora PH

• brine se za materijalna i financijska dobra;

• obavlja druge poslove predviđene Statutom.

Predsjednik

Članak 45.

(1) Predsjednik PH upravlja Strankom, izvršava i provodi odluke Predsjedništva te odlučuje o tekućim poslovima vezanim za neposredno upravljanje Strankom.

(2) Predsjednika bira Sabor PH.

(3) Predsjednik PH:

• predstavlja i zastupa PH;

• provodi politiku PH u skladu s programom i programskim dokumentima, Statutom, odlukama i zaključcima Sabora i Predsjedništva PH te u tu svrhu donosi provedbene političke odluke, zaključke, upute i druge akte;

• predlaže Glavnom odboru PH izbor i razrješenje Tajnika;

• predlaže Predsjedništvu PH donošenje odluke o raspuštanju ogranka, odnosno županijske organizacije PH i imenovanje povjerenika;

• obavlja i druge poslove predviđene Statutom.

(4) Ukoliko predsjednik PH prestane obnašati svoju dužnost tijekom razdoblja svojeg mandata iz bilo kojeg razloga, Predsjedništvo imenuje vršitelja dužnosti Predsjednika do sljedećeg izbornog Sabora PH.

Tajnik

Članak 46.

(1) Tajnika PH bira i razrješava Glavni odbor PH na prijedlog Predsjednika.

(2) Tajnik PH:

• brine o nesmetanom funkcioniranju PH;

• sudjeluje u pripremi dokumenata i radu Glavnih tijela PH te priprema i osigurava organizacijske, materijalne i tehničke uvjete za njihov rad;

• koordinira rad općinskih i gradskih ogranaka, te županijskih organizacija PH;

• zadužen je za unapređenje organizacijske strukture;

• obavlja i druge poslove u skladu sa Statutom i odlukama nadležnih tijela PH.

(3) U slučajevima duže odsutnosti ili spriječenosti, tajnika zamjenjuje član Predsjedništva kojeg odredi Predsjednik PH.

Nadzorni odbor

Članak 47.

(1) Nadzorni odbor ima 3 (tri) člana, koji se biraju na Saboru PH. Članovi Nadzornog odbora između sebe biraju predsjednika i donose Poslovnik o radu.

(2) Nadzorni odbor ocjenjuje jesu li odluke i rad tijela i dužnosnika PH u suglasnosti sa zakonima i drugim propisima u Republici Hrvatskoj te raspolaže li se sredstvima PH zakonito, uredno i namjenski.

(3) Izvještaj o financijsko-materijalnom poslovanju koji se podnosi na odobrenje nadležnim tijelima PH mora biti popraćen pisanim mišljenjem Nadzornog odbora.

Izbori, kandidiranje i razrješenje

Članak 48.

(1) Svaki član PH može birati i biti biran u tijela PH na svim razinama.

(2) Mandat svim tijelima PH je četiri godine.

(3) Izbor za članove tijela PH obavlja se u pravilu tajnim glasovanjem, u odvojenim postupcima za svako tijelo, osim kada je Statutom drugačije propisano.

(4) Za tijela PH koja čini jedan član (npr. predsjednik, tajnik…) izabrani su kandidati koji dobiju natpolovičnu većinu glasova prisutnih članova.

(5) Za tijela PH u koja se bira više članova izabrani su kandidati koji dobiju najveći broj glasova prisutnih članova, redoslijedom broja dobivenih glasova.

Članak 49.

Način kandidiranja i postupak biranja određuje Predsjedništvo, istodobno s donošenjem odluke o provođenju redovitih ili prijevremenih izbora za tijela PH, u skladu s odredbama Statuta.

Članak 50.

Razrješenje pojedinih članova tijela Stranke ili tijela u cjelini, te njihovu popunu do kraja mandata tijela (kada se stvore političko-programski razlozi za to, a uvjetovani su neaktivnošću tijela u cjelini ili pojedinih članova/članica), može izvršiti isključivo ono tijelo koje je te članove (članice) ili tijela i izabralo, osim u slučajevima kada je Statutom drugačije propisano.

Kvorum i odlučivanje

Članak 51.

(1) Tijela PH mogu donositi odluke ako je sjednici nazočna većina od ukupnog broja njihovih članova.

(2) Iznimno od odredbe prethodnog stavka, Skupština ogranka i županijska skupština mogu odlučivati ako je sjednici nazočna najmanje 1/3 (jedna trećina) njihovih članova.

(3) Tijela PH donose pravovaljane odluke ako je za njih glasovala većina nazočnih članova.

(4) Iznimno od odredbi ovoga članka, odluka o prestanku rada PH ili spajanju s drugim strankama donosi se 2/3 (dvotrećinskom) većinom glasova svih članova Sabora PH.

Statut i drugi akti stranke

Članak 52.

(1) Statut je najviši normativni akt kojim se uređuje unutarnji ustroj i upravljanje u Stranci.

(2) Statut se donosi na način u postupku propisanim ovim Statutom.

(3) Za tumačenje odredbi Statuta ovlašten je Glavni odbor.

Članak 53.

(1) Tijela PH donose, u skladu sa svojim ovlastima utvrđenim Statutom, odluke, zaključke i naputke.

(2) Odlukom se, na opći način, uređuju pitanja provedbe pojedinih odredaba Statuta.

(3) Zaključkom se uređuju konkretna pitanja iz nadležnosti tijela PH, a naputkom način postupanja tijela PH.

(4) Odluke, zaključci i naputci objavljuju se u izvješćima tijela PH ili na drugi prikladan način.

Materijalno i financijsko poslovanje

Članak 54.

(1) PH ostvaruje prihode iz izvora utvrđenih u članku 9. Statuta, a u skladu s odredbama Zakona o financiranju političkih aktivnost i izborne promidžbe (»Narodne novine« br. 24/11, 61/11, 27/13, 02/14).

(2) U slučaju prestanka rada PH, njezina imovina će pripasti Zakladi biskupa Josipa Langa, Palmotićeva 33, 10000 Zagreb.

Prijelazne i završne odredbe

Članak 55.

(1) Ovaj Statut stupa na snagu danom usvajanja na Osnivačkom Saboru PH.

(2) Nakon upisa u Registar političkih stranaka Statut će biti objavljen u »Narodnim novinama«.

Zagreb, 2. srpnja 2016.

Predsjednik
 prof. dr. sc. Ivan Lovrinović, v. r.